LIETUVOS RESPUBLIKOS SVEIKATOS APSAUGOS MINISTRAS –

VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS

SPRENDIMAS

DĖL REIKALAVIMŲ IZOLIAVIMO PATALPOMS

2020 m. kovo 16 d. Nr. V-386

Vilnius

Vadovaudamasis Lietuvos Respublikos Vyriausybės 2020 m. kovo 14 d. nutarimu Nr. 207 Dėl karantino paskelbimo Lietuvos Respublikos teritorijoje paskelbimo“, Lietuvos Respublikos civilinės saugos įstatymo 15 straipsnio 2 dalies 1 ir 4 punktais, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Lietuvos Respublikos Ministro Pirmininko 2020 m. vasario 27 d. potvarkiu Nr. 43 „Dėl valstybės lygio ekstremaliosios situacijos valstybės operacijų vadovo paskyrimo“ bei atsižvelgdamas į Pasaulio sveikatos organizacijos rekomendacijas bei atsižvelgdamas į Sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. kovo 10 d. sprendimą Nr. V-332 „Dėl COVID-19 ligos (koronaviruso infekcijos) valdymo priemonių“ n u s p r e n d ž i u:

1. Įpareigoti savivaldybių administracijų direktorius organizuoti ir suteikti izoliavimo patalpas asmenims, kuriems taikomas izoliavimas ir kurie neturi galimybės izoliuotis nuo kitų kartu gyvenančių asmenų, laikantis šių reikalavimų:

1.1. izoliavimo patalpos turi būti įrengiamos gyvenamosios paskirties pastatuose (socialiniuose būstuose, bendrabučiuose, kt.), viešbučių paskirties pastatuose (viešbučiuose, moteliuose, svečių namuose), poilsio paskirties pastatuose (poilsio namuose, jaunimo nakvynės namuose, kaimo turizmo paskirties pastatuose), socialinės paskirties ir kituose pastatuose;

1.2. izoliavimo patalpos užtikrinamos tokia prioriteto tvarka:

1.2.1. gyvenamosios paskirties patalpos, kuriuose yra atskiri butai;

1.2.2. viešbučių, poilsio, socialinės ir kitos paskirties patalpos, kuriose galima užtikrinti kiekvienam asmeniui atskirą gyvenamąją patalpą su sanitariniu mazgu;

1.2.3. viešbučių, poilsio, socialinės ir kitos paskirties patalpos, kuriose yra atskiri gyvenamieji kambariai, tačiau naudojamasi bendrais sanitariniais mazgais;

1.2.4. viešbučių, poilsio, socialinės ir kitos paskirties patalpos, kuriose yra bendri gyvenamieji kambariai ir bendri sanitariniai mazgai;

1.3. jei nėra galimybės užtikrinti apgyvendinimo pagal 1.2.1 ir 1.2.2 papunkčius, užtikrinti asmenų grupavimą bendrose patalpose pagal taikomo izoliavimo pradžios laiką;

1.4. izoliavimo patalpos turi būti aprūpintos būtiniausiais baldais, inventoriumi, indais, valymo ir dezinfekcijos priemonėmis, buitinių atliekų surinkimo konteineriais, patalynės bei suterštų drabužių surinkimo talpomis, jei nebus galimybės juos skalbti;

1.5. jei izoliuojami vienos šeimos nariai, pagal galimybes jie izoliuojami vienoje patalpoje;

1.6. izoliuotiems asmenims savivaldybės administracija organizuoja maisto ir kitų būtiniausių priemonių pristatymą;

1.7. izoliuotiems asmenims draudžiama palikti izoliavimo vietą visą izoliavimo laikotarpį.

2. Įpareigoti savivaldybių administracijų direktorius užtikrinti šio sprendimo 1.7 papunkčio reikalavimo vykdymą ir laikymosi kontrolę.

Sveikatos apsaugos ministras – valstybės lygio

ekstremaliosios situacijos valstybės operacijų vadovas	Aurelijus Veryga